*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 31ης Ιουλίου 1986

σχετικά με τον πίνακα των εγκαταστάσεων της Αργενινής που έχουν εγκριθεί για την εισαγωγή προϊόντων με βάση το κρέας στην Κοινότητα

(86/414/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/99/ΕΟΚ του Συμβουλίου της 21ης Δεκεμβρίου 1976 περί υγειονομικών προβλημάτων στον τομέα των ενδοκοινοτικών συναλλαγών προϊόντων με βάση το κρέας (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 17 παράγραφος 1,

Εκτιμώντας:

ότι κατ' εφαρμογή του άρθρου 17 παράγραφος 1 της οδηγίας 77/99/ΕΟΚ, πρέπει να καταρτισθούν οι πίνακες των εγκεκριμένων εγκαταστάσεων τρίτων χωρών για την εισαγωγή στην Κοινότητα προϊόντων με βάση το κρέας· ότι οι εγκαταστάσεις αυτές πρέπει να πληρούν τους όρους που αναφέρονται στο παράρτημα της εν λόγω οδηγίας·

ότι η Αργεντινή διαβίβασε πίνακα των εγκαταστάσεων που έχουν εγκριθεί για να εξάγουν στην Κοινότητα κονσέρβες βοείου κρέατος που έχει υποστεί πλήρη θερμική επεξεργασία και κατεψυγμένο, μαγειρεμένο βόειο κρέας που έχει υποστεί θερμική επεξεργασία σε θερμοκρασία, στο εσωτερικό του κρέατος, τουλάχιστον 80 °C·

ότι ορισμένες από τις εγκαταστάσεις αυτές, που έχουν ελεγχθεί επιτόπου από κοινοτικά όργανα, παρέχουν επαρκείς υγειονομικές εγγυήσεις και ότι, συνεπώς, μπορούν να εγγραφούν σε έναν πρώτο πίνακα, που καταρτίζεται σύμφωνα με το άρθρο 17 παράγραφος 1 της εν λόγω οδηγίας, εγκαταστάσεων από τις οποίες μπορεί να επιτρέπεται η εισαγωγή προϊόντων με βάση το κρέας στην Κοινότητα ·

ότι η περίπτωση των άλλων εγκαταστάσεων που προτείνει η Αργεντινή πρέπει να επανεξεταστεί βάσει συμπληρωματικών πληροφοριών σχετικά με τους κανόνες υγιεινής και τις δυνατότητες ταχείας προσαρμογής τους στην κοινοτική ρύθμιση·

ότι, εν τω μεταξύ, για να μη διακοπούν απότομα τα υφιστάμενα ρεύματα συναλλαγών, μπορεί να δοθεί, προσωρινά, η δυνατότητα σ' αυτές τις εγκαταστάσεις να συνεχίσουν τις εξαγωγές προϊόντων με βάση το κρέας προς τα κράτη μέλη που είναι διατεθειμένα να τα δεχθούν·

ότι, συνεπώς, πρέπει να επανεξετασθεί η παρούσα απόφαση και, στην ανάγκη, να τροποποιηθεί σε συνάρτηση με τις πρωτοβουλίες που έχουν αναληφθεί όσον αφορά το θέμα αυτό και ανάλογα με τις βελτιώσεις που έχουν πραγματοποιηθεί·

ότι η παρούσα απόφαση βασίζεται στους ισχύοντες κοινοτικούς κανόνες που εφαρμόζονται στις εισαγωγές προελεύσεως τρίτων χωρών · ότι πρέπει, συνεπώς, να επαναξεταστεί η εν λόγω απόφαση μόλις οι κανόνες αυτοί τροποποιηθούν ή συμπληρωθούν·

ότι, επιπλέον, σύμφωνα με το άρθρο 17 παράγραφος 1 της οδηγίας 77/99/ΕΟΚ, οι διατάξεις που, εξάλλου, εφαρμόζονται από τα κράτη μέλη και αφορούν τις εισαγωγές προϊόντων με βάση το κρέας, προέλευσης τρίτων χωρών, δεν πρέπει να είναι ευνοϊκότερες από εκείνες που διέπουν τις ενδοκοινοτικές συναλλαγές· ότι, για το σκοπό αυτό, πρέπει να υπενθυμισθεί ότι οι εισαγωγές προϊόντων με βάση το κρέας από τις εγκαταστάσεις που αναγράφονται στον πίνακα που επισυνάπτεται στην παρούσα απόφαση, εξακολουθούν να υπόκεινται σε άλλες ρυθμίσεις του κτηνιατρικού τομέα, ιδίως όσον αφορά τα υγειονομικά θέματα, καθώς και στην τήρηση των γενικών διατάξεων της συνθήκης·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη μπορούν να επιτρέπουν την εισαγωγή προϊόντων με βάση το κρέας από την Αργεντινή μόνον αν προέρχονται από τις εγκαταστάσεις που αναφέρονται στο παράρτημα και σύμφωνα με το εν λόγω παράρτημα.

2. Εντούτοις, τα κράτη μέλη μπορούν να εξακολουθούν να επιτρέπουν, μέχρι τις 28 Dae'nhAEaeίου 1987, τις εισαγωγές προϊόντων με βάση το κρέας που προέρχονται από τις εγκαταστάσεις που δεν αναφέρονται στο παράρτημα, αλλά έχουν αναγνωρισθεί και προταθεί επίσημα από τις αρχές της Αργεντινής στις 24 Φεβρουαρίου 1986, εκτός αν ληφθεί απόφαση σχετικά με το θέμα αυτό πριν από την 1η Μαρτίου 1987.

Ο πίνακας των εγκαταστάσεων αυτών κοινοποιείται από την Επιτροπή στα κράτη μέλη.

3. Τα προϊόντα με βάση το κρέας που αναφέρονται στην παράγραφο 1 πρέπει να παρασκευάζονται από νωπά κρέατα που κατάγονται από εγκεκριμένες εγκαταστάσεις σύμφωνα με τις διατάξεις των οδηγιών του Συμβουλίου 64/433/ΕΟΚ (3) ή 72/462/ΕΟΚ (4).

4. Οι εισαγωγές που προέρχονται από τις εγκαταστάσεις που αναφέρονται στην παράγραφο 1 εξακολουθούν να υπόκεινται σε άλλες διατάξεις του κτηνιατρικού τομέα, ιδίως σε θέματα του υγειονομικού ελέγχου.

Άρθρο 2

Η παρούσα απόφαση εφαρμόζεται από την 1η Αυγούστου 1986.

Άρθρο 3

Η παρούσα απόφαση επανεξετάζεται και ενδεχομένως τροποποιείται πριν από την 1η Μαρτίου 1987.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 31 Ιουλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 12. 1977, σ. 85.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. 121 της 29. 7. 1964, σ. 2012/64.

(4) ΕΕ αριθ. L 302 της 31. 12. 1972, σ. 28.

ΠΑΡΑΡΤΗΜΑ

ΠΙΝΑΚΑΣ ΤΩΝ ΕΓΚΑΤΑΣΤΑΣΕΩΝ

1.2.3 // // // // Αριθμός

έγκρισης

// Εγκατάσταση

// Διεύθυνση

// // // // 13 (1) (2) // Swift Armour SA Argentina // Rosario, Santa Fe // 20 (2) // SA Frigorifico Monte Grande // Monte Grande, Buenos Aires // 1352 (1) // Frigorifico Meatex SA // Alejandro Korn, Buenos Aires // 1822 (2) // Meatex // Villa Ballester, Buenos Aires // 1921 (1) // San Telmo SACIAFIF // Mar del Plata, Buenos Aires // 1930 (1) (2) // Vizental y Cia SACIA // San Jose, Entre Rios // 2067 (1) (2) // Cia elaborada de productos animales SAICAGT // Pontevedra, Buenos Aires // // //

(1) Μόνο κατεψυγμένο μαγειρεμένο βόειο κρέας που έχει υποστεί θερμική επεξεργασία σε θερμοκρασία, στο εσωτερικό του κρέατος, τουλάχιστον 80 °C.

(2) Μόνο κονσέρβες βοείου κρέατος που έχει υποστεί πλήρη θερμική επεξεργασία.